2013/0025 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets direktiv om forebyggende foranstaltninger mod anvendelse af det finansielle system til hvidvaskning af penge og finansiering af terrorisme

(EØS-relevant tekst)

1.Baggrund

Forslag fremsendt til Europa-Parlamentet og Rådet

(dokument COM(2013) 45 final – 2013/0025 COD): 6. februar 2013. Udtalelse afgivet af Det Europæiske Økonomiske og Sociale Udvalg: 23. maj 2013. Europa-Parlamentets førstebehandlingsholdning vedtaget: 11. marts 2014. Ændret forslag fremsendt: Ikke relevant. Rådets holdning vedtaget: 20. april 2015.

2.Formålet med Kommissionens forslag

Forslaget om en revision af direktiv 2005/60/EF af 26. oktober 2005 om forebyggende foranstaltninger mod anvendelse af det finansielle system til hvidvaskning af penge og finansiering af terrorisme tjener følgende hovedformål:

–at styrke det indre marked ved at forenkle komplicerede forhold på tværs af grænser, at beskytte samfundets interesser mod kriminalitet og terrorhandlinger, at bidrage til finansiel stabilitet ved at beskytte det finansielle systems soliditet, funktion og integritet og at beskytte Den Europæiske Unions økonomiske velfærd ved at sikre et effektivt erhvervsklima og

–efter behov at sikre en tilpasning til de internationale standarder for forebyggelse af hvidvaskning af penge og finansiering af terrorisme, som Financial Action Task Force (FATF) vedtog i februar 2012.

Det pålægger medlemsstater, tilsynsmyndigheder og forpligtede enheder at foretage en risikovurdering og træffe passende afbødende foranstaltninger, der svarer til den pågældende risiko.

Parallelt hermed har Kommissionen efter at have foretaget en gennemgang af EU-rammerne også foreslået en revision af forordning (EF) nr. 1781/2006 om oplysninger, der skal medsendes om betaler ved pengeoverførsler, under hensyntagen til FATF's opdaterede anbefalinger om elektroniske overførsler.

3.Bemærkninger til Rådets holdning

Rådets holdning afspejler den politiske enighed, der blev opnået mellem Europa-Parlamentet og Rådet den 16. december 2014, og indeholder elementer foreslået af begge institutioner. Kommissionen kan tilslutte sig denne aftale.

Kommissionen kan acceptere de supplerende elementer, som indgår i Rådets holdning, herunder navnlig:

at alle udbydere af spiltjenester og ikke kun kasinoer pålægges at gennemføre kundelegitimationsprocedurer for enkelttransaktioner på 2 000 EUR og derover. Under meget begrænsede og behørigt begrundede omstændigheder og på grundlag af en påvist lav risiko for hvidvaskning af penge eller finansiering af terrorisme vil medlemsstaterne have mulighed for at indføre visse undtagelser

bestemmelsen om definition af reelt ejerskab udgør et velafbalanceret resultat, der vil give mulighed for en overordnet forståelse af, hvad reelt ejerskab betyder

i betragtning af behovet for sammenhæng i EU's rammer for kontantbeløb tilslutter Kommissionen sig, at tærsklen gældende for fysiske eller juridiske personer, der handler med varer eller tjenesteydelser, hæves fra 7 500 EUR til 10 000 EUR

ophævelsen af sondringen mellem "udenlandske" og "indenlandske" politisk udsatte personer, der medfører en automatisk skærpelse af legitimationsprocedurerne for alle politisk udsatte personer, uanset hvor de stammer fra, udgør en fair balance mellem Rådets bekymringer, Europa-Parlamentets forbehold og FATF's eksisterende anbefalinger, og